Jarðføst fornminni eru við lóg vard móti týning. Fornminnissavnið skrásetir, kannar og hevur eftirlit við jarðføstum fornminnum. Tey friðaðu fornminnini skulu varðveitast, soleiðis at tey kunnu upplivast og granskast bæði í okkara tíð og um mong hundrað ár. Tá ið nýggj fornminni koma undan kavi, t. d. í sambandi við arbeiði, skulu vit taka støðu til, um tað, ið funnið er, skal verða verandi í jørðini sum keldutilfar hjá framtíðar fornfrøðingum, sum uttan iva fara at hava nógv betri møguleikar og arbeiðshættir enn vit. Um tað ikki ber til at varðveita eitt fornminni í jørðini, skal tað, ið funnið er, útgravast, og lutir og skjalatilfar í sambandi við rannsóknina fáast í varðveitslu hjá Fornminnissavninum.